b'\n_START_ARTICLE_\nSant Gal\n_START_SECTION_\nVida\n_START_PARAGRAPH_\nSant Gal ingress\xc3\xa0 i es va formar al monestir irland\xc3\xa8s de Bangor, regit per l\'abat Sant Comgall. Cap al 590 va ser un els dotze companys que, amb sant Columb\xc3\xa0, van marxar cap al continent europeu a fer missions._NEWLINE_Van anar a Anglaterra i la G\xc3\xa0l\xc2\xb7lia, on van fundar el monestir de Luxeuil. Quan Columb\xc3\xa0 va haver de deixar l\'Austr\xc3\xa0sia, perqu\xc3\xa8 n\'havia acusat la reina, Brunequilda de tenir fills il\xc2\xb7leg\xc3\xadtims, els seus deixebles, Sant Gal entre ells, van seguir-lo m\xc3\xa9s enll\xc3\xa0 del Jura._NEWLINE_Van \xc3\xa9sser predicant a Metz i, seguint el Rin arribaren a Zuric i Tuggen i s\'establiren a la regi\xc3\xb3 de Brigantium (l\'actual Bregenz) vora el Lacus Brigantinus (avui Llac de Constan\xc3\xa7a o Bodensee). A Bregenz hi havia una comunitat cristiana que havia tornat a caure al paganisme. Tamb\xc3\xa9 a Arbor Felix (l\'actual Arbon) n\'hi havia una altra i hi fundaren un eremitori._NEWLINE_Pocs anys despr\xc3\xa9s, Columb\xc3\xa0 va partir cap a It\xc3\xa0lia amb onze dels companys; Gal es qued\xc3\xa0, malalt, i trencant el jurament d\'obedi\xc3\xa8ncia que havia fet. Per aix\xc3\xb2, Columb\xc3\xa0 li havia prohibit que digu\xc3\xa9s missa i prediqu\xc3\xa9s: mentre va viure el seu mestre, Gal va respectar aquesta prohibici\xc3\xb3. Una nit va veure en somnis que Columb\xc3\xa0 es transformava en colom i volava al cel: Gal va entendre que havia mort i va dir una missa en sufragi de la seva \xc3\xa0nima. Poc despr\xc3\xa9s, arrib\xc3\xa0 un monjo des de Bobbio per anunciar-li la mort de Columb\xc3\xa0 i que aquest l\'havia perdonat abans de morir: com a mostra de perd\xc3\xb3 li enviava el seu b\xc3\xa0cul pastoral i el nomenament com _NEWLINE_a prior de la comunitat._NEWLINE_El 612, Gal va deixar Arbon i amb el seu company Hiltibod va seguir el curs del riu Steinach, que mor al llac de Constan\xc3\xa7a, arribant a les cascades del M\xc3\xbchleggschlucht._NEWLINE_Sant Gal va construir una ermita dedicada a la Mare de D\xc3\xa9u i els sants Desideri i Maurici, on va viure com a ermit\xc3\xa0. Li seguiren altres eremites i, des d\'all\xc3\xad, predicava i combatia el paganisme de la zona._NEWLINE_El 612 el duc germ\xc3\xa0nic Gunz va convocar una reuni\xc3\xb3 de caps de tribu i de clergues per tal de triar un bisbe per a Constan\xc3\xa7a; volien que ho fos Gal, per\xc3\xb2 ell no ho accept\xc3\xa0 i va proposar un altre monjo, Joan, com a candidat. Gal el va formar durant tres anys i Joan va ser nomenat bisbe._NEWLINE_Gal es va retirar a l\'ermita, on duia una vida asc\xc3\xa8tica. Va morir a Arbon un 16 d\'octubre. La seva tomba va esdevenir un lloc de pelegrinatge que atreia fidels de tot el sud d\'Alemanya i Su\xc3\xafssa.\n_START_SECTION_\nLlegenda de l\'\xc3\xb3s\n_START_PARAGRAPH_\nQuan Gal i Hiltibod van arribar a les cascades de M\xc3\xbchleggschlucht, van aturar-s\'hi a descansar. Mentre Hiltibod dormia, un gran \xc3\xb3s va apropar-s\'hi. Gal, ser\xc3\xa8, va ordenar l\'\xc3\xb3s que, en nom del Senyor, prengu\xc3\xa9s un tronc de fusta i el llenc\xc3\xa9s al foc. L\'\xc3\xb3s obe\xc3\xad i llen\xc3\xa7\xc3\xa0 el tronc a la foguera. Gal li digu\xc3\xa9s que marx\xc3\xa9s i no torn\xc3\xa9s a deixar-se veure. Hiltibod s\'havia desvetllat i va poder veure l\'escena; quan l\'\xc3\xb3s va marxar, digu\xc3\xa9 a Gal: Ara s\xc3\xa9 que el Senyor \xc3\xa9s amb tu, fins i tot els animals del bosc obeeixen la teva paraula. La trobada amb l\'\xc3\xb3s s\'interpret\xc3\xa0 com un senyal al sant que s\'establ\xc3\xads en aquell lloc on havia ven\xc3\xa7ut les forces de la natura. L\'\xc3\xb3s \xc3\xa9s avui part de l\'escut her\xc3\xa0ldic de la ciutat de Sankt-Gallen.\n_START_SECTION_\nLlegenda del monstre del Llac Ness\n_START_PARAGRAPH_\nQuan Columb\xc3\xa0 i els seus deixebles eren a Esc\xc3\xb2cia, cap al 565, participaren en una cerim\xc3\xb2nia f\xc3\xbanebre vora el Loch Ness. El mort havia estat atacat per un monstre que venia del llac. Columb\xc3\xa0 va enviar un deixeble, potser Gal, al lloc de l\'atac; el monstre va sorgir de les aig\xc3\xbces i el sant digu\xc3\xa9: "No molestis m\xc3\xa9s aquesta gent! Torna ara mateix al lloc d\'on has vingut!", i f\xc3\xa9u el senyal de la creu. El monstre va obeir i no torn\xc3\xa0, i els testimonis del fet es convertiren al cristianisme.\n_START_SECTION_\nLlegenda de Fridiburga\n_START_PARAGRAPH_\nGal va alliberar Fridiburga d\'un dimoni que l\'havia posse\xc3\xaft. Fridiburga era la promesa de Sigebert II, rei dels francs. Com a senyal d\'agra\xc3\xafment, li don\xc3\xa0 uns terrenys prop d\'Arbon, on Gal pogu\xc3\xa9 fundar-hi el seu monestir.\n_START_SECTION_\nVeneraci\xc3\xb3\n_START_PARAGRAPH_\nEl 719, cent anys despr\xc3\xa9s de la seva mort, el monjo alemany Otmar (despr\xc3\xa9s Sant Otmar (689\xe2\x80\x93759) va fundar una abadia al lloc on hi havia enterrat Gal, donant-li el nom d\'Abadia de Sant Gal. L\'abadia va ser un centre cultural important durant l\'Alta Edat mitjana, refugi de monjos irlandesos que venien de l\'illa a predicar o s\'hi refugiaven provinents d\'altres llocs, com Dinamarca._NEWLINE_La vida m\xc3\xa9s antiga del sant, fragment\xc3\xa0ria, data del segle\xc2\xa0ix i \xc3\xa9s obra de dos monjos de Reichenau, il\xc2\xb7luminada entre el 816 i el 824 per Wettinus, i, entre el 833 i 834 per Walafred Strabo.'